بەهۆی دابین نەکردنی کارەبای نیشتییمانیی بۆ گەڕەکەکەیان، کە دوو ساڵە دورست کراوە، دانیشتوانی 'هەواری شار' لە هەولێر، ناچارن مانگانە ٢٠٠ بۆ ٢٥٠ هەزار دینار بدەن بە کارەبای مۆلیدە، ئەمەش ناڕەزایی هوڵاتیانی بەدوای خۆیدا هێناوە.
ئەمڕۆ، دانیشتوانی گەڕەکی هەواری شار لە شاری هەولێر، گردبوونەوە و دژ بە نەبوونی کارەبای نیشتیمانیی ناڕەزاییان نیشاندا.
حەكیم خدر، یەكێك لەدانیشتوانی گەڕەكەکە، باس لەوە دەکات، کە دوو ساڵە ئەو گەڕەکە دروستبووە، ستوونی کارەبا و پێداویستییەکانی بۆ دابین کراوە، بەڵام کارەبای بۆ نەگوازراوەتەوە.
بۆ پڕکردنەوەی پێداویستییەکانیان، دانیشتوانی گەڕەکەکە، پەنایان بۆ کارەبای مۆلیدە بردووە، بە وتەی حەکیم، بۆ هەر ئەمپێرێک ٢٢ تا ٢٥ هەزار دینار دەدەن و مانگانەش ٢٠٠ بۆ ٢٥٠ هەزار دینار کرێی مۆلیدەیان لەسەر دەکەوێت.
نازم حسێن، هاوڵاتییەکی دیکەیە و بە نیگەرانییەوە دەڵێت، لای خەڵکی بیانیی هەولێر بەهەشتە، بەڵام ئەوان ئاگایان لەوە نییە ئێمە لە جەهەنمدا دەژین.
ئەو هاوڵاتییە، داوا لە حكومەت و لایەنی پەیوەندیدار دەكات، كێشەی پێدانی كارەبای نیشتیمانیان بۆ چارەسەر بكەن.
گەڕەكی هەواری شار ٢٠٠ ماڵی تێدا دەژی و دەكەوێتە سەر ڕێگای سەرەكیی هەولێر- كۆیە.
ش.ف